Se - en svensk kvinne som vinner
Abeba Aregawi (22) fikk svensk statsborgerskap i fjor. I kveld vant hun EM-gull på 1500 meter innendørs her i Scandinavium - med ti sekunders margin til resten av feltet.Blant andre verdensrekordholder Jelena Soboleva fra Russland. Om et halvt år kan hun gjøre det utendørs i friidretts-VM i Moskva. - Ja, hun er et stort gullhåp, sier Aftonbladets mangeårige friidrettsekspert og kommentator Mats Wennerholm. Abeba Aregawi ble bare nummer fem i OL-finalen i London for et halvt år siden. Men hun var ranket som nummer to på 1500 meter siste sesong og vant stevneserien Diamond League sammenlagt på 1500 meter.Forrige uke var hun med 3.58,40 bare tolv hundredeler fra å slette russiske Jelena Sobolevas verdensrekord innendørs i Globen i Stockholm. Hun senket imidlertid Maria Akrakas tyve år gamle svenske rekord på distansen. Nå er Abeba Aregawi i ferd med å bli svenskenes nye sportsstjerne. Da hun vant 1500 meterfinalen i innendørs-EM her i Scandinavium i kveld på 4.04,47 ble hun hyllet av rundt 7000 tilskuere med stående applaus allerede fra start. Hun tok en fire sekunders ledelse etter 700 meter. Fire hundre meter senere hadde hun doblet avstanden til resten av Europas beste kvinner på 1500 meter.Abeba Aregawi er født og oppvokst i Etiopia og prater hverken svensk eller engelsk. Men er gift med svenske Henok Weldegebriel, opprinnelig fra Etiopia. Han er også hennes trener og tolk. Hun har bodd i Stockholm et par år og ble svensk statsborger i juni 2012. I desember fikk hun tillatelse av det internasjonale friidrettsforbundet IAAF til å løpe for Sverige.
Her har Sverige endelig fått en kvinne som kan vinne VM-gull.